KIRJALLINEN KYSYMYS E-2659/01

esittäjä(t): Graham Watson (ELDR) komissiolle

(1. lokakuuta 2001)

Aihe: Aidsin takia orvoiksi jääneet afrikkalaiset lapset

Komissio on todennäköisesti tietoinen aidsin takia orvoiksi jääneitä afrikkalaisia lapsia koskevasta ongelmasta.

Mitä komissio on tarkkaan sanoen tehnyt tämän ongelman poistamiseksi?

Voisiko komissio harkita, että se pyytäisi avustustoiminnan ja lastenhuollon asiantuntijoiden ryhmää tutkimaan orpolasten avustustoimintaa ja ilmoittamaan parhaista toimintatavoista?

Poul Nielsonin komission puolesta antama vastaus

(12. marraskuuta 2001)

Immuunikatoon (aids) sairastuneiden orpojen kasvava määrä Afrikassa ja muualla maailmassa on yksi niistä ongelmista, joihin komissio pyrkii vaikuttamaan torjumalla aidsia, malariaa ja tuberkuloosia kokonaisvaltaisin ja määrätietoisin toimin kaikilla tasoilla, paikallisesti, alueellisesti ja maailmanlaajuisesti. Valitun toimintamallin tarkoituksena on tukea jo käynnissä olevia torjuntatoimia esimerkiksi tukemalla terveydenhuoltoa, tehostamalla ponnisteluja kohtuuhintaisten lääkkeiden, hyödykkeiden ja tarvikkeiden saannin turvaamiseksi sekä lisäämällä panostusta rokotteiden ja mikrobisidien kehittelyyn. Tämä kokonaisvaltainen toimintamalli esitellään selkeästi komission 21. helmikuuta 2001 hyväksymässä, köyhyyden vähentämiseen liittyviä tartuntatautien vastaisia toimia koskevassa toimintaohjelmassa(1). Lisäksi aids-orpojen tilannetta pyritään helpottamaan parantamalla seksuaalisuuteen liittyviä terveyskysymyksiä ja lisääntymisterveyttä koskevan laadukkaan terveydenhoitovalistuksen ja tiedon saatavuutta. Elämänhallinnan taidot ovat näiden ponnistusten kannalta erityisen tärkeässä asemassa.

Komissio on ilmoittanut pitävänsä HI-viruksen ja aidsin leviämistä hätätilanteena, joka edellyttää maailmanlaajuisia toimia. Tämän vuoksi Afrikan maat ovat jatkuvasti yhteisön kehitysavun ensisijaisia kohteita. Komissio haluaa varmistaa, että HI-viruksen ja aidsin torjuminen otetaan tehokkaasti huomioon pyrittäessä vähentämään köyhyyttä keventämällä kehitysmaiden velkataakkaa; tästä syystä köyhyyden vähentämiseen tähtäävään strategiaan kuuluu olennaisena osana toiminta HI-viruksen ja aidsin sekä muiden vaarallisten tartuntatautien torjumiseksi, mukaan luettuna orpojen ja muiden epidemian takia kärsimään joutuvien lasten auttaminen. Lisäksi komissio pyrkii ottamaan HI-viruksen ja aidsin vastaiset toimet ensisijaisiksi tavoitteiksi myös toimialakohtaisissa kehitysyhteistyöhankkeissa.

Kaikissa komission tukitoimissa noudatetaan parhaita käytäntöjä. Komissio ei aio kuitenkaan perustaa erityistä asiantuntijaryhmää tutkimaan orpolasten avustustoimintaa, kuten arvoisa parlamentin jäsen ehdottaa. Aids-orpojen ankarien elinolosuhteiden parantaminen edellyttää laajamittaisia ja monipuolisia toimia pitkällä aikavälillä.

Komissio ei myöskään aio kohdistaa erityistoimia nimenomaisesti aids-orpoihin. Toimenpiteet on ensisijaisesti kohdistettava palvelujen tuottamiseen ja paikallisyhteisöjen aktivointiin juuri niillä alueilla, joilla HI-virus ja aids ovat erityinen uhka lapsille ja nuorille. Näiden paikallisyhteisöjen asukkaat pystyvät parhaiten arvioimaan suurimmassa vaarassa olevien avuntarpeen ja päättämään, miten toimenpiteet ja apu olisi parasta kohdentaa.

(1) KOM(2001) 96 lopullinen.